Leders tale til årsmøtet i Vestfold Bondelag 2020

Ærede årsmøte!

Nå har jeg vært leder i Vestfold Bondelag i 5 år. Det har vært 5 meget lærerike år! Den siste uka har ikke vært noe unntak i så måte! At et lite virus, oppkalt etter verdens beste jordbærsort, kan snu verden på hue, er nesten ikke til å tro. Derfor sitter vi her på skype-møte. Ikke fordi vi frykter hverandre, men fordi vi frykter smitte. Smittefrykten er i ferd med å isolere oss, og legger store deler av næringslivet dødt. Midt oppi dette skal vi bønder gjøre det vi kan for å opprettholde matproduksjonen. Det håper jeg vi skal klare, men noen utfordringer blir det! Tilgang på arbeidskraft blir en utfordring. Smitte blant bønder, arbeidere eller via mat, er en annen. Jeg har fått utrolig mange henvendelser fra grønntprodusenter den siste uken. Jeg har vært i kontakt med Stortingspolitikere, myndigheter og organisasjoner. Bondelag sentralt, arbeider godt med saken. Det samme gjør vi. Målet er raskt å få på plass avklaringer som gjør at bønder våger å gå på en ny sesong med høy risiko. Dette gjelder aller mest i de arbeidskrevende produksjonene som frukt bær og en del grønnsaker.. Skal vi klare å opprettholde produksjonen, er vi helt avhengig av grep fra myndighetene. Heldigvis samarbeider politikerne godt på tvers av partigrensene. Kriseforståelsen er stor, og jeg har et håp om at vi får til rammer og risikoavlastning som etter mitt syn er helt nødvendig! Dette blir uansett et unntaks år, men jeg håper vi kan hjelpe hverandre til å takle utfordringene som vil komme.

**Åpen Gård** er et veldig viktig, utadrettet tiltak! Jeg vet ikke hvordan situasjonen blir i 2020, men krysser fingrene. I 2019 var det Åpen Gård i Stokke, Andebu, Ramnes, Våle, Borre, Sande, Botne og Hillestad og Lardal, totalt 10 arrangement. Anslagsvis 10 - 12000 unge og gamle fikk oppleve litt av livet på en gård. Det er veldig verdifullt i et fylke hvor de fleste holder til i tettbygde strøk. Tusen takk til lokallaga som får dette til!

**Regionreformen** er iverksatt. Vestfold og Telemark er ett fylke nå. Mitt ønske er at Vestfold Bondelag og Telemark Bondelag slår seg sammen i 2021. Tidsplanen for dette, vedtas her i dag! Jeg er overbevist om at ett felles fylkesstyre vil være den mest effektive måten å arbeide på! Fokuset fremover vil være at lokallaga skal oppleve minst like god oppfølging som før. Fylkeskontorene vil fortsatt ligge på Gjennestad og i Gvarv.

.

**Klimadebatten** går sin skjeve gang. Alt for mange uttaler seg bastant, uten å se helhet. Når ellers oppegående mennesker i fullt alvor gir beitedyra skylda for klimakrisen, da blir jeg oppgitt. Jeg er for at vi skal spise mer grønt, men det er ikke sånn at du redder klimaet ved å spise salat på en flytur. Vi i landbruket skal gjøre vårt for å redusere utslipp, uten å redusere matproduksjonen. Som eneste næring har landbruket inngått en klimaavtale med Staten med konkrete tallfestede mål for reduksjon. Nå står vi midt i arbeidet med å vedta en plan for hvordan dette skal gjennomføres – Landbrukets klimaplan .

Vi må også ta med oss ny kunnskap. AgriAnalyse har en rapport om metan. Det er en kortlivet klimagass som har en levetid i atmosfæren på ca 12 år. Det vil si at et stabilt metanutslipp kun gir minimal økning av drivhuseffekten. Dette må med i regnestykket. Kua kan frikjennes!

**Jordbruksoppgjøret**, vårens vakrest eventyr, blir både krevende og spennende i år. Nå i dag, vet vi ikke engang når forhandlingene starter. Vi skal uansett forhandle for å sikre ei inntektsutvikling som gjør at unge mennesker ser seg i stand til å bli bønder.

Basert på innspill fra dere i lokallaga, 16 av 18 lokallag har svart, og referansegruppene har vi i fylkesstyret sendt et innspill til Norges Bondelag. Si ifra hva dere mener i generaldebatten. Jeg vil kort gå gjennom det vi har prioritert:

# Oppsummering

## Prioriterte produksjoner – KORN!

**Korn er den viktigste produksjonen å styrke i årets jordbruksoppgjør!** Dette må gjennomføres selv om det skulle føre til større utgifter for husdyrprodusentene.

For å sikre best mulig selvforsyning og matvareberedskap er det viktig å styrke norsk matproduksjon. Korn er en nøkkelfaktor for økt norsk produksjon. **For å øke kornarealene og kornavlingene er det nødvendig med bedre kornøkonomi. Økning i kornpris er mest effektivt for å oppnå dette.**

**Det er viktig å produsere mest mulig mat som kan puttes rett i munnen, derfor må matkornproduksjonen økes slik at vi produserer det som er mulig å bruke av norsk korn i matmelet.** I dag ser vi at økonomien i matkornproduksjon er så lav at mange, også svært store bruk, velger å produsere fôrhvete i stedet for mathvete. De får mye trekk på kornoppgjørene etter innstramningene på kvalitet på matkorn og kraftfôrindustrien betaler ekstra for å få fôrhvete. **Produksjon av matkorn forutsetter økte kostnader med mer sprøyting, mer gjødsling og høsting med høyere vannprosent og dermed høyere tørkekostnader. Prisforskjellen mellom matkorn og forkorn må derfor økes vesentlig.**

Vi må øke norsk produksjon av protein. Dyrking av proteinvekster er viktig for økt norsk selvforsyning av protein, men er også viktig i et godt vekstskifte for å øke kornavlingene. Vekstskifte og bruk av fangvekster for å bygge opp karboninnholdet i jorda og bidra til god jordstruktur, er viktig for å øke kornavlingene framover.

## Fungerende tollvern

Vi må øke målprisene så langt det er mulig i forhold til tollvern og prispress.

**Et velfungerende tollvern er det absolutt viktigst! Her må vi tenke veldig langsiktig. Det tok 10-15 år før vi virkelig merket tollendringene på 90-tallet. Vi må starte arbeidet nå for å sikre et godt tollvern om 10-20 år. Klima og bærekraft har blitt viktige argumenter, - også når internasjonale handelsregler diskuteres. Selv om det er langt fram, må vi jobbe for å bedre tollvernet, både med mulighet for økt toll, fleksibel krone- eller prosenttoll og å utvide sesongen for norsk toll på grønt.**

## Prioriterte tilskudd

Vi ønsker i størst mulig grad å leve av inntekter fra markedet, og at tilskudd skal brukes til å utjevne forskjeller mellom størrelser og distrikt. Et svakt tollvern og prispress fører dessverre til at tilskuddet blir en viktig del av inntektene i de fleste produksjoner. Vi må derfor godta, og med frimodighet kreve, at tilskudd brukes for å oppnå en nødvendig inntektsutvikling.

Overføringene er en stadig mindre del av statsbudsjettet, og vi må kreve økte overføringer også i år. Dette kan være i form av direkte tilskudd, eller som spart skatt i en fondsordning. Våre prioriteringer:

* **Fond på gårdsnivå:** Til mer karbonfangst, klima- og miljøtiltak og investeringer (med skattefordel) og til utjevning av inntekter (uten skattefordel)
* **Jordstykketillegg i AK-tilskuddet:** Fast beløp pr jordstykke for oppstatskostnader. For å sikre drift av små jordlapper uansett produksjon og distrikt.
* **Tilskudd til avløser ved ferie og fritid:** Øke satsene og maksimunsbeløpet, ny sats for saktevoksende kylling
* **Tilskudd til avløser ved sykdom og fødsel:** Øke dagsatsen

## Øke norskandelen

Fokuset på bærekraft styrker argumentene for å produsere mest mulig mat og fôr i Norge. Dette må gjelde alle produksjoner. Her er noen eksempler:

* **Redusere omfanget av konkurransevridende tiltak i PU-ordningen:** Styrke konkurransekrafta til den norsk melka
* **Poteten tilbake på middagsbordet:** Norske poteter er mer bærekraftig enn importert ris og pasta
* **Redusere importen av soya fra land med regnskog:** Produsere mer proteiner i Norge. Viktig for omdømme.
* **Øke produksjonen av korn, ojle- og proteinvekster**
* **Øke norskandelen innen grønnsaker, poteter, frukt og bær**

Vestfoldbøndene roper ikke høyest, men vi opplever en stigende frustrasjon, spesielt blant grovfôrprodusenter som har mistet mye tilskudd over år. Kanaliseringspolitikken må ikke dras lenger enn at det er gode muligheter for vekstskifte også i våre områder. Vi trenger de beitedyra vi har. Dette dreier seg ikke bare om økonomi, men også om en anerkjennelse av at en kjøttfebonde eller sauebonde i sone 1 er en viktig del av norsk landbruk.

Markedsbalansering

Overproduksjon, kombinert med et krympende hjemmemarked, skaper stor bekymring. Å ha et marked i balanse er viktig for bondens økonomi – men er også avgjørende for tilliten til jordbrukspolitikken. Vi må ikke gi investeringsmidler til kapasitetsutvidelse der det er overproduksjon. Det er samtidig viktig å opprettholde økonomien i eksiterende bruk.

Dette er noe av hovedpunktene. Jeg ser fram til å høre hva dere mener!

Jeg vil gjerne få takke dere i **Styret**!

Dere er en flott gjeng, som det er trivelig å arbeide med. Dere er engasjerte, og dere har greie på det utroligste! Jeg synes vi har friske diskusjoner, uten at det går utover humøret. Vi er jo på samme lag! Silje Eckdahl, min nestleder, gjør en veldig god jobb! Hun er god å støtte seg til, kunnskapsrik, og befriende direkte i talen!

Jeg håper på et aktivt årsmøte!

God debatt!

Thorleif Müller

Leder Vestfold Bondelag